Sultan Ahmad Tajuddin Akhazul Khairi Waddien

Kehidupan awal

Baginda diputerakan pada tanggal 22 Ogos 1913 di Istana Pekan, Bandar Brunei, Brunei. Baginda merupakan putera kedua kepada Sultan Muhammad Jamalul Alam II dan Raja Isteri Pengiran Anak Fatimah. Sebelum menjadi sultan, baginda dikenali sebagai Pengiran Muda Besar Ahmad Tajuddin.

Pendidikan

Sultan Ahmad Tajuddin menerima pendidikan awal di istana. Setelah itu, baginda mempelajari bahasa Inggeris daripada seorang pegawai British ketika itu. Kemudiannya, baginda berkenan membuat lawatan ke negara-negara Eropah, membuatkan baginda sebagai raja pertama Brunei membuat pelayaran jauh dari pesisir Borneo dan sekaligus mengalahkan ayahanda baginda, yang mana Sultan Muhammad Jamalul Alam II hanya pernah membuat lawatan ke Singapura dan Labuan.

Menaiki takhta

Pada 11 September 1924, Sultan Muhammad Jamalul Alam II telah mangkat akibat diserang penyakit malaria, dan baginda menaiki takhta dalam usia 11 tahun. Walau bagaimanapun, kuasa pemerintahan terletak pada Majlis Pemangku Raja yang ahlinya terdiri daripada  Pengiran Bendahara Pengiran Anak Abdul Rahman dan Pengiran Bendahara Pengiran Anak Haji Mohammad Yassin bermula dari 11 September 1924 hingga 19 September 1931. 
Baginda dilantik sebagai sultan pada tanggal 19 September 1931 dan dipupsa sebagai Sultan dan Yang Di-Pertuan Negara pada 17 Mac 1940.

Sepanjang tahun 1920an dan 1930an

Pada tahun 1927, baginda telah merasmikan pembukaan jalan Brunei - Tutong. Pada tahun 1929, baginda merasmikan pembukaan Hospital Besar Brunei dan pada tahun yang sama minyak mula ditemui di Seria.
Pada tahun 1932, setahun selepas Majlis Pemangku Raja menyerahkan kembali kuasa pemerintahan kepada Sultan Ahmad Tajuddin, baginda berangkat melawat England dan Eropah.
Sepanjang pemerintahan baginda, wujud pelbagai persatuan-persatuan bersifat kebangsaan mahupun antarabangsa, seperti Persekutuan Pengakap Brunei, Persatuan Palang Merah Brunei (sekarang dikenali sebagai Persatuan Bulan Sabit Merah Brunei), Persekutuan Guru-Guru Melayu Brunei, Kesatuan Melayu Brunei dan sebagainya.

Pendudukan Jepun di Brunei (1941 - 1945)

Pada 16 Disember 1941, Jepun menduduki Brunei. Kuasa mentadbir Brunei telah diserahkan kepada Gabenor Jepun bagi wilayah Miri-shu (yang merangkumi Sarawak, Brunei dan Sabah). Baginda masih kekal menjadi sultan, namun kuasa baginda hanya terhad kepada hal ehwal Adat Istiadat Brunei dan Agama Islam. Walau bagaimanapun, pihak Jepun telah menganugerahkan beberapa bintang-bintang kebesaran Jepun sebagai tanda persahabatan dan menjunjung kasih kepada baginda kerana berbaik-baik dengan mereka.
Pada tahun 1945, Tentera Bersekutu mendarat di Brunei, dan Brunei ditadbir sementara oleh British Military Administration (Pentadbiran Askar British). Pada 6 Julai 1946, kuasa memerintah dan mentadbir kerajaan diserahkan kembali kepada baginda.

Lagu Kebangsaan Brunei (1946)

Pada tahun 1946, Lagu Kebangsaan Brunei yang dipanggil 'Allah Peliharakan Sultan' mula digubah oleh Awang Besar Sagap, sementara senikatanya dicipta oleh Yura Halim.

Barisan Pemuda (1946)

Pada 12 April 1946, satu pertubuhan yang dinamakan Barisan Pemuda (BARIP) telah ditubuhkan, yang mana ahli-ahlinya terdiri daripada pegawai-pegawai kerajaan, terutama guru-guru Melayu yang menuntut di Kolej Melayu Kuala Kangsar, Perak. Selain itu, persatuan ini turut diikuti oleh ahli-ahli dari Kesatuan Melayu Brunei (KMB) dan Persekutuan Guru-Guru Melayu Brunei (PGGMB).
Pada 12 April 1947, BARIP telah menyambut ulang tahunnya yang pertama, dan baginda berkenan menghadiri sambutan ulang tahun tersebut. Baginda turut berkenan menaikkan bendera BARIP. Turut hadir ketika itu pembesar-pembesar dan tetamu-tetamu dari dalam dan luar negara.
Namun pada tahun 1948, persatuan ini tidak lagi aktif. Ini disebabkan sebilangan besar ahlinya menyambung pelajaran mereka ke Kolej Melayu Kuala Kangsar.

Sambutan Jubli Perak (1949)

Pada tahun 1949, baginda menyambut sambutan Jubli Perak dan bersempena dengan sambutan tersebut, Kerajaan British mengurniakan baginda dengan pingat Knight Commander of the Most Excellent Order of the British Empire (KBE).

Kemangkatan

Sewaktu baginda hendak membuat lawatan ke England, ketika singgah di Singapura, baginda gering dan dikejarkan di Hospital Besar Singapura. Akhirnya. baginda pun mangkat pada 4 Jun 1950, ketika berusia 37 tahun. Jenazah baginda dibawa ke Johor untuk penghormatan terakhir, dan kemudiannya dibawa pulang ke Brunei melalui Labuan, dan dibawa ke Lapau untuk penghormatan terakhir bagi rakyat dan penduduk dan pegawai-pegawai kerajaan yang bertugas di Brunei. 
Baginda telah disemadikan di Kubah Makam Diraja, Bandar Brunei.